**Tare sunt ocupată**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tare sunt ocupată

Toată ziua-n livadă.

Nu-mi văd capul de trebi

Printre fructe şi ierbi.

Ieri la ora şase,

S-a copt o cireaşă;

În zorii de sâmbătă,

S-a născut o vânătă;

Azi noapte la trei,

A venit pe lume un ardei;

Într-altă noapte, acum vreo lună,

Au răsărit ridichile, bineînţeles de lună;

Pentru mâine, la ora şapte,

Caisele au anunţat că vor fi coapte;

Dar şi mai devreme, în zori,

Au rândunelele oră de zbor;

Puţin mai târziu, pe la ora opt,

Un piersic întreg va fi copt;

Apoi, pe la ora zece,

E programat un dovlece;

La ora unsprezece, nişte căpşuni,

La douăsprezece, pepenii cei mai buni,

La unu merele,

La două perele,

La patru-s cu struguri pline ciuberele,

La cinci, gutui,

La opt, prune albăstrui,

La nouă nucile n-am un’ să le mai pui,

Şi asta-i din greu numai prima parte:

Apoi trebuie să le mănânc pe toate.